kardosdrur/scandi-wiki huggingface dataset:
Tysk poppelrose

 
Tysk poppelrose (Lavatera thuringiaca) er en staude eller løvfældende halvbusk med en opret, forgrenet vækst. Den anvendes i Danmark som haveplante og fryser tilbage i hårde vintre, sådan at den begynder helt fra bunden det følgende forår.

Beskrivelse 
Stænglerne er først tæt hårede og grågrønne, men senere på året bliver de træagtige og furede med en grålig bark. Bladene er spredtstillede og langstilkede, trelappede med grovtandet eller bølget rand (omtrent som hos sølvpoppel). Begge bladsider er fløjlshårede med en grågrøn overside og en lidt lysere underside. Blomstringen sker i juli-september, hvor man finder blosmterne siddende fra bladhjørnerne. De enkelte blomster er regelmæssige  og 5-tallige med korte, grågrønne bægerblade og en delvist sammenvokset, tragtformet krone med lyserøde kronblade. Frugterne er spaltefrugter med mange frø.

Rodnettet er kraftigt og både dybtgående og vidt udbredt.

Højde x bredde og årlig tilvækst: 1,20 x 0,80 m (75 x 50 cm/år). Planten fryser tilbage i hårde vintre, sådan at den begynder helt fra bunden det følgende forår.

Hjemsted 

Arten er udbredt i Nordafrika, Mellemøsten, Kaukasus og i det østlige og sydlige Europa, hvor den er knyttet til lysåbne voksesteder med en tør, kalkrig og forholdsvis næringsrig jordbund. 

På kalkbjergene i Wienerwald sydvest for Wien findes arten i ruderater sammen med bl.a. bukketorn, slangehoved, alm. tidselkugle, gul reseda, gærdekartebolle, kranssalvie, langbladet vortemælk, lægeoksetunge, rundbælget astragel, seglsneglebælg, trekløftalant og tvebo galdebær

Note 

Lyserøde blomster
Tørketålende planter
Haveplanter
Katost-familien
King Creole

King Creole er en amerikansk sort-hvid-film fra 1958. Filmen, hvis hovedrolle blev spillet af Elvis Presley, blev produceret af Hal B. Wallis på Paramount Pictures og havde Michael Curtiz som instruktør.

Filmen blev indspillet i perioden 20. januar til 10. marts 1958 og havde premiere samme år den 2. juli. Filmen havde dansk premiere den 30. marts 1959.

King Creole var den fjerde i en lang række af film med Elvis Presley og den tredje – og sidste – som var optaget i sort/hvid.

Filmen, som baserer sig på romanen "A Stone For Danny Fisher" af Harold Robbins, handler om en ung sanger, som optræder i natklubben "King Creole" i New Orleans, der ejes af den lokale gangsterboss, spillet af Walter Matthau. Dette giver anledning til en lang række genvordigheder og en masse bluesinspireret rock'n'roll.

Filmens danske titel var Hård ungdom.

Rollebesætningen 
De væsentligste roller i King Creole var således besat:
 Elvis Presley - Danny Fisher
 Carolyn Jones - Ronnie
 Dolores Hart - Nellie
 Dean Jagger - Mr. Fisher
 Lilliane Montevecchi - "Forty" Nina
 Walter Matthau - Maxie Fields
 Jan Shepard - Mimi Fisher

Musik 
Sangen "King Creole" er titelmelodi til filmen og indsunget af Elvis Presley den 23. januar 1958. Den er skrevet af Jerry Leiber og Mike Stoller, som leverede stribevis af hits til Presley, bl.a. "Hound Dog" samt, ikke at forglemme, titelmelodierne til filmene Loving You og Jailhouse Rock.

Filmen rummede i alt 11 sange med Elvis Presley. De blev udgivet på en LP-plade, der ligesom filmen hed King Creole og blev udsendt samtidig med filmen. LP'en indeholdt følgende numre:

Side 1

Side 2 

Foruden de 11 sange var der lavet en 12., nemlig "Danny", som var en komposition af Fred Wise og Ben Weisman. Den blev indspillet af Elvis i Paramount Soundstage i Hollywood i den 11. februar 1958. Sangen blev imidlertid kasseret, da filmens oprindelige titel, A Stone For Danny Fisher, blev ændret til King Creole. "Danny" blev først udsendt på plade i 1979 på LP'en Elvis – A Legendary Performer, vol. 3.

Andet 
 Filmindspilningerne gjorde, at Presley fik tilladelse til at starte sin værnepligtstid 60 dage senere end han oprindeligt var indkaldt til.
 Hovedrollen var to år før blevet tilbudt James Dean, som døde i en bilulykke før han fik taget stilling til rollen. Det var i så fald meningen, at hovedpersonen – som i Harold Robbins' roman – skulle være bokser og ikke sanger.
 I begyndelsen af 1958 fik Elvis besøg af Sophia Loren i studierne under indspilning af King Creole.
 Filmen inspirerede efter sigende til navnet på gruppen Kid Creole and the Coconuts.

Referencer

Eksterne henvisninger 
 

Elvis Presley-film
Amerikanske film fra 1958
Musicalfilm fra USA
2. etape af Vuelta a España 2009

Anden etape af Vuelta a España 2009 blev kørt d. 30. august 2009 og gik fra Assen til Emmen. Et udbrud bestående af David García fra Xacobeo Galicia, Francisco Jose Martinez fra Andalucía-Cajasur, Lieuwe Westra fra Vacansoleil, Dominik Roels fra Team Milram og Rabobanks Tom Leezer rykkede allerede efter tre kilometer og oparbejdede sig hurtigt et godt forspring til hovedfeltet. I det meste af tiden lå udbruddet 7 minutter og 3 sekunder foran hovedfeltet med 98 km igen til mål. Da satte Quick Step sig frem i feltet sammen med Team Saxo Bank og Garmin-Slipstream og øgede tempoet for at køre udbruddet ind. Efter 171 km skete der et massestyrt i hovedfeltet som allerede var begyndt at slå sprækker på grund stærk vind. Der blev yderligere uroligheder i feltet da de kørte ind på et brostensområde, men alle rytterne holdt sig heldigvis på cyklen. Foran i udbruddet stak Lieuwe Westra af for at sikre sig etapesejren og han formåede efter hvert at oparbejde sig et minut til hovedfeltet. Sprinterholdene var derimod ikke interesseret i at forære Vacansoleil-rytteren sejren, og indhentede ham omkring 10 km før mål. Derefter blev farten i feltet sat såpas op at det begyndte at dele sig op flere steder. En gruppe på 84 ryttere kom mod målområdet, og i spurten viste Milrams Gerald Ciolek som den stærkeste. Dette var tyskerens første etapesejr i en Grand Tour.

 Etape: 2
 Dato: 30. august
 Længde: 203,7 km
 Gennemsnitshastighed: 43,15 km/t

Bjerg- og pointspurter

1. bjerg (Cota de Witteveen) 
4. kategori stigning efter 60,7 km

 På grund af den marginale stigning gav dette "bjerg" ikke point i bjergkonkurrencen. Tom Leezer fra Rabobank var først over toppen og blev præmieret med bjergtrøjen. Selv om Leezer altså får lov at køre med den røde bjergtrøje på 3. etape, stod han officielt opført med 0 point i bjergkonkurrencen.

1. spurt 
Efter 36,8 km

2. spurt (Groningen Airport Eelde) 
Efter 127 km

Mål (Emmen) 
Efter 203,7 km

Resultatliste

Referencer

Eksterne henvisninger 
 Etapeside  på lavuelta.com  
 Etapeside  på lavuelta.com  
 Etapeside  på lavuelta.com  

02. etape af Vuelta a Espana 2009

en:2009 Vuelta a España, Stage 1 to Stage 11#Stage 2
Det Tekniske Fakultet

Det Tekniske Fakultet (tidligere Ingeniørhøjskolen Odense Teknikum) er et af Syddansk Universitets fem fakulteter. Fakultetet uddanner og forsker indenfor ingeniørvidenskab og tekniske videnskaber i øvrigt. Alle fakultetets aktiviteter var beliggende på Niels Bohrs Alle i Odense indtil december 2015, hvorefter man flyttede til den nuværende Campusvej 55.

Pr. 2009 rummede man 1.881 indskrevne studerende, 224 videnskabeligt ansatte og 84 administrative. Odense er særligt kendt for udviklingen indenfor robotteknologi, heriblandt Universal Robots.

Historie 
I 1905 blev Odense Maskinteknikum etableret. I første ombæring udbød institutionen en treårig ingeniøruddannelse og delte bestyrelse og bygninger med Odense Tekniske Skole. I 1962 skiltes vejene – Ingeniørhøjskolen Odense Teknikum blev en selvstændig uddannelsesinstitution i egne bygninger på Niels Bohrs Alle 1 i Odense.

Ingeniørhøjskolen blev i 2006 fusioneret med Syddansk Universitet, der i forvejen drev Mads Clausen Instituttet og Mærsk Mc-Kinney Møller Instituttet og bærer nu navnet Det Tekniske Fakultet. Fakultetet udbyder nu 10 diplomingeniøruddannelser, 8 civilingeniøruddannelser og 1 kandidatuddannelse. Der er i alt fem institutter under fakultetet.

I forbindelse med udvidelsen af Syddansk Universitet på Campusvej, flyttede fakultetet dertil i 2015, og blev en del af et samlet hovedcampus.

Kilder

Eksterne henvisninger 
 Hjemmeside 

Fakulteter ved Syddansk Universitet
Uddannelse i Odense
Jens Böhrnsen

Jens Böhrnsen (født 12. juni 1949 i Bremen) er en tysk politiker, var er borgmester i Bremen og derfor også ministerpræsident i delstaten Bremen. Han er valgt for SPD.

Efter studentereksamen i 1968 tog Böhrnsen sin første juridiske embedseksamen fra Universität Kiel i 1973 og i 1977 sin anden embedseksamen fra Universität Hamburg. Han blev derefter assessor i Bremens forvaltning og fra 1980 dommer.

I 1995 blev han valgt til Bremens parlament, Bremische Bürgerschaft. Han blev borgmester i november 2005 efter en urafstemning som følge af at Henning Scherf trådte tilbage. Han har blandt markeret sig i debatten om en ændring af Grundgesetz, hvor han har været en vokal modstander af, at Bremen slås sammen med Niedersachsen. Bremen har i løbet af de sidste 15 år været tynget af massiv gæld.

Efter Horst Köhler forlod præsidentembedet i utide 31. maj 2010, blev Böhrnsen i sin egenskab af formand for Forbundsrådet midlertidigt indsat som landets præsident. Udnævnelsen skete for 30 dage indtil en forbundsforsamling havde udpeget en til at overtage posten. Da de 30 dage udløb d. 30. juni blev Christian Wulff valgt som efterfølger og tiltrådte d. 2. juli.

Efter ti år som borgmester trak han sig tilbage efter valget i maj 2015. I juli 2015 blev han efterfulgt af Carsten Sieling.

Kilder

Eksterne henvisninger 

 Jens Böhrnsens hjemmeside 

Politikere fra SPD
Borgmestre i Bremen
Landkreis Tirschenreuth

Landkreis Tirschenreuth er den nordligste Landkreis i Regierungsbezirk Oberpfalz i den østligste del af den tyske delstat Bayern. Nabolandkreise er mod nord Landkreis Wunsiedel im Fichtelgebirge, mod øst de tjekkiske Verwaltungsbezirke Karlsbad (Karlovarský kraj) og Pilsen (Plzeňský kraj), mod syd Landkreis Neustadt an der Waldnaab og mod vest Landkreis Bayreuth.

Geografi 
Landskabet i Landkreis Tirschenreuth er præget af talrige fiskedamme i dale og sænkninger og af granskove i højderne. Næsten halvdelen af arealet er skovdækket. Mod vest i området rejser højdedragene i Steinwald sig. De er en del af Fichtelgebirge. I sydvest ligger Hessenreuther Wald, og mod øst og sydøst ligger Oberpfälzer Wald.

De højeste punkter i Steinwald er Platte der er 946 m.o.h. og Plößberg på 820 m og i Oberpfälzer Wald er det Entenbühl på 901 m og Steinberg, der er 802 m.o.h.

De største floder er Waldnaab og Fichtelnaab. Derudover er der mange bække, som Wondreb, Muglbach, Seibertsbach, Sauerbach og Kössein.

Byer og kommuner 

Kreisen havde  indbyggere pr.

Literatur 
 Unser Landkreis Tirschenreuth / Bayerische Verlagsanstalt Bamberg
 Landkreis Tirschenreuth, Hof 1980
 Wandern im Landkreis Tirschenreuth, Walter Pilsak, Herausgeber:Landkreis Tirschenreuth 1984
 Bernhard Setzwein et al: Land der tausend Teiche (Bildband), Buch & Kunstverlag Oberpfalz, 1999,

Eksterne henvisninger 

 Officiel Website
Stegeso

En stegeso, romergryde eller lergryde er et fad eller gryde, som anvendes til langtidsstegning i fx en ovn. Den kan anvendes både med og uden låg.

Stegesoen kendes også under navne som cocotte, tagine, Römertopf eller Le Creuset, skønt disse refererer til den specifikke type eller mærke stegeso. Eksempelvis er en cocotte fra Frankrig, som oftest er fremstillet i stentøj eller støbejern.

Historie 
Stegesoen er mere end 2000 år gammel. Den stammer fra en tid, hvor man pakkede sit kød ind i ler og placerede det i et bål for at tilberede det.

Referencer 

Kogegrej
Paolo Maurensig

Paolo Maurensig (født 26. marts 1943 i Gorizia i Norditalien, død 2. maj 2021) var en italiensk forfatter, bedst kendt for romanen Spejlvendt kanon (originaltitel: Canone Inverso) (1996), der er en kompleks fortælling om en violin og dens ejere. Den er blevet oversat til dansk af Jytte Lollesgaard. Hans første roman Lüneburg-varianten (originaltitel: La variante di Lüneburg) om to skakspillere, en jødisk og en arisk, er ligeledes oversat til dansk af Jytte Lollesgaard. 

Romanforfattere fra Italien
Pauline de Rothschild

Pauline de Rothschild (født 31. december 1908 i Paris, død 8. marts 1976 i Santa Barbara) var et fransk modeikon, der også var kendt som forfatter, modedesigner og oversætter af både elizabethansk poesi og skuespil af Christopher Fry.

Designere fra Frankrig
Pauline
Personer fra Paris
Oversættere fra Frankrig
Rejsebogsforfattere fra Frankrig
Robert Girardi

Robert Girardi (født 18. november 1961) er en amerikansk forfatter, der skriver  krimier og romaner og noveller om emner som mystik og religion i traditionen fra den amerikanske forfatter Graham Greene. Han er også manuskriptforfatter bl.a. til et afsnit af tv-serien Amys ret (Judging Amy).

Krimiforfattere fra USA
Romanforfattere fra USA
Novelleforfattere fra USA
Tv-forfattere fra USA
Essayister fra USA
Luftbro

En luftbro er kontinuerlige lufttransporter til områder utilgængelige for overfladetransport. En luftbro kan også opstå ved akutte situationer, hvor kun lufttransport er hurtig nok til at flytte udstyr og personer i tide. En taktisk luftbro kan være nedkastning af forsyninger med faldskærm.

Den mest berømte luftbro var under Blokaden af Berlin i 1948-49. Under Slaget om Stalingrad (1942-43) forsøgte Luftwaffe med en luftbro at holde den 6. tyske armé forsynet, mens den var omringet af den Røde Hær.

De Allierede oprettede en luftbro fra Indien over Himalaya (The Hump) til de amerikanske "Flyvende Tigre" og Chiang Kai-sheks styrker i Kina. Luftbroen skyldtes at japanske felttog i april 1942, havde afskåret landtransporten igennem Burma. Senere i krigen skulle luftbroen støtte udstationerede B-29 Superfortress angreb på Japan fra Kina.

Se også 
 Slaget ved Khe Sanh 1968
 Operation Nickel Grass 1973

Kilder 

 Lademann bind 17 (LIX-MAMS), 1985, Lademanns Forlagsaktieselskab, 

Flyvemaskiner
Marie Louise Kold

Marie Louise Kold (født 1974) er en dansk kunstner, der arbejder med patinering og ætsning af metaller. Hun er født i Aarhus, men bor og arbejder i Sverige samt på Malta.

Hendes værker varierer fra enkle firkanter af bronze, kobber eller mønstret messing, og farvet ved nedsænkning i syrer, eller ved at have deres farve fremskyndet gennem fysiske og kemiske midler, til komplekse portrætter, der består af tusindvis af små firkanter.

Hendes brug af multi-lag, sammenstilling og sammenfletning af kobber og folie med metalplade, er også en iboende del af hendes kunstneriske proces. Tilbagevendende temaer i hendes kunst er ætset citater fra forfattere som den danske Karen Blixen og H.C. Andersen, og bogstaver, indrammet af bølger af farver bragt ud af metallet selv.

Af større udstillinger kan nævnes soloer i galleriet Svenshög i Lund og galleriet New Form i Trelleborg, både i Sverige, samt Illums Bolighus på Strøget, København og Nordisk Ministerråds Galleri, også i København.

Kunstnere fra Danmark
Jürgen Rüttgers

Jürgen Rüttgers (født 26. juni 1951 i Köln) er en tysk politiker, der fra 2005 til 2010 var ministerpræsident i Nordrhein-Westfalen, valgt for CDU. Fra 1994 til 1998 var han desuden undervisnings- og videnskabsminister minister i forbundsregeringen. 

Rüttgers har studeret historie og jura. Han den tog den første juridiske embedseksamen i 1975 og den anden i 1978. I 1979 blev han dr.jur. fra Universität zu Köln. Han arbejdede efterfølgende i kommuneforeningen i Nordrhein-Westfalen.

Han blev medlem af CDU i 1970 og var fra 1980 til 1986 leder af dets ungdomsorganisation Junge Union i Rheinland. I 1993 blev han næstformand for CDU i Nordrhein-Westfalen og i 1999 formand. Siden 2000 har han været en af fire næstformænd i landsorganisationen. Han blev medlem af Forbundsdagen i 1987 og sad frem til 2000. I en periode var han næstformand for CDU/CSU-fraktionen i parlamentet. Han blev medlem af landdagen i Nordrhein-Westfalen i 2000. Da CDU og FDP fik flertal efter valget i 2005, dannede partierne regering under ledelse af Rüttgers. 

Efter valget i 2010 dannede Hannelore Kraft (SPD) en ny regering med Bündnis 90/Die Grünen.

Eksterne henvisninger 
 Jürgen Rüttgers hjemmeside

Ministerpræsidenter fra Tyskland
Medlemmer af Forbundsdagen
Politikere fra CDU
Personer fra Köln
Chris Sørensen

Chris Sørensen er flere personer:

 Chris Sørensen (født 1977) – dansk fodboldspiller.
 Chris Sørensen (født 1989) – dansk fodboldspiller.
 Chris Anker Sørensen – dansk cykelrytter.
 Kris Svane Sørensen – dansk fodboldspiller.
Wolfgang Böhmer

Wolfgang Böhmer (født 27. januar 1936 i Dürrhennersdorf, Sachsen) er en tysk politiker, der fra 2002 til 2011 ministerpræsident i delstaten Sachsen-Anhalt, valgt for CDU. 

Böhmer blev i 1959 dr. med. fra Universität Leipzig og arbejdede efterfølgende på en gynækologisk klinik. Fra 1974 til 1991 var han cheflæge ved Krankenhaus Paul-Gerhardt-Stift i Wittenberg. 

Han blev politisk aktiv som medlem af Christlich-Demokratische Union Deutschlands i det daværende DDR i 1990 og blev samme år medlem af landdagen i Sachsen-Anhalt. I første omgang sad han til 2002, var medlem igen fra 2005 til 2006 og endelig fra 2007. Fra 1998 til 2002 var han næstformand for delstatsparlamentet, og fra 2001 til 2002 tillige gruppeformand for CDU. Fra 2002 til 2003 var han formand for Forbundsrådet. Han dannede regering med FDP efter valget i 2002 og blev igen i 2006, denne gang dog med SPD. Ved landdagsvalget 2011 kandiderede han ikke mere. Han blev efterfulgt af Reiner Haseloff.

Eksterne henvisninger 

 Biografi hos Landsregeringen (pdf)
 Biografi hos Bundesstiftung Aufarbeitung

Ministerpræsidenter fra Tyskland
Politikere fra CDU
Personer fra Sachsen
Chris Sørensen (fodboldspiller, født 1989)

Chris Sørensen (født 8. maj 1989) er en dansk fodboldspiller (angriber),

Karriere 
Han spillede i SøndejyskE, hvor han både spillede ungdoms- og seniorfodbold, inden han i efteråret 2009 blev udlejet til Vejle Boldklub, hvorefter han returnerede til SønderjyskE. Her spillede han i et halvt år, inden turen gik til Fremad Amager og B93.

Referencer 

Fodboldspillere fra Danmark
Fodboldspillere fra SønderjyskE
Fodboldspillere fra Vejle Boldklub
Fodboldspillere fra Fremad Amager
Fodboldspillere fra B.93
Pygmalion

Pygmalion er et græsk navn. Pygmalion- eller Pygmaion er i henhold til Hesychios af Alexandria sandsynligvis en cypriotisk form af Adonis og er i den sammenhæng en levantinsk gud for vegetation.

Mytologi 
 Pygmalion (mytologi) er en billedhugger, som forelskede sig i sin statue

Operaer, skuespil og film 
 Pigmalion (opera) - en opera af Jean-Philippe Rameau fra 1745
 Pygmalion (Rousseau) - et melodrama af Jean-Jacques Rousseau
 Pygmalion (opera) – en opera af Georg Anton Benda fra 1779
 Pygmalion - en opera af Karol Kurpiński fra 1808
 Pimmalione - en opera af Luigi Cherubini fra 1809
 Il Pigmalione - en opera af Gaetano Donizetti fra 1816
 Pygmalion; or, The Statue Fair - en musikalsk burlesk af William Brough fra 1867
 Pygmalion, ou La Statue de Chypre - en ballet med koreografi af Marius Petipa fra 1883
 Pygmalion (skuespil) – et skuespil af George Bernard Shaw, 1912
 Pygmalion (film fra 1935) – tysk film, baseret på skuespillet, instrueret af Erich Engel
 Pygmalion (film fra 1937) – nederlandsk film, baseret på skuespillet, instrueret af Ludwig Berger
 Pygmalion (film fra 1938) – britisk film, baseret på skuespillet, instrueret af Anthony Asquith og Leslie Howard
  My Fair Lady  – en musical fra 1956 af Alan Jay Lerner og Frederick Loewe baseret på Shaws skuespil
 My Fair Lady (film fra 1964) – en amerikansk film fra 1964, baseret på musicalen, instrueret af George Cukor

Forskelligt 
 Pygmalioneffekten – også benævnt Rosenthaleffekten, en psykologisk test af skoleelever og studerende
Asti (vin)

Asti er dels vindistriktet Asti, dels Asti spumante ("sprudlende Asti"), en mousserende vin fra provinsen Asti i Italien.

Vinen er sød, mousserende og har lavt alkoholindhold, gerne under 8% og produceret på muscatdruen. Lagret Asti af muscatdruer alene kaldes Moscato d'Asti. Vinen egner sig udmærket til friske jordbær.

Mousserende vin
Drikke fra Italien
Pygmalioneffekten

Pygmalioneffekten eller Rosenthaleffekten henviser til det psykologiske fænomen, at jo større tro på og forventninger man tillægger personer, ofte børn og studerende, desto bedre fungerer de.

Rosenthal-effekten er evident.

Navnene på fænomenet stammer dels fra den græske sagnfigur Pygmalion, som kunne gøre sine skulpturer levende ved tankens kraft. Dels fra psykologen Robert Rosenthal, som i 1960'erne gennemførte en række psykologiske eksperimenter som bekræftede, at man kan påvirke både dyrs og andre menneskers præstationer gennem forventningerne til dem.

Pygmalioneffekten er en selv-forstærkende effekt i både negativ og positiv retning.

Personer med negative forventninger forstærker deres negative tendenser medens positive mennesker har succes med deres forventninger pegende i den rigtige retning.

Indenfor det sociale område sammenkædes effekten ofte i forbindelse med uddannelse og social position.

Se også 

 - Bias (psykologi)
 - Perception og kort om Robert Rosenthals forsøg

Eksterne referencer 

Psykologi
Asti

Asti har flere betydninger:
Asti (provins) –  provins i regionen Piemonte i det nordlige Italien.
Asti (by) – italiensk by i det nordvestlige Italien.
Asti (vin) –  mousserende vin fra provinsen Asti i Italien.
Astilbe –  blomsterslægten Pragtspir.
Astilbe x arendsii – blomsterslægten Arends-Pragtspir.
Astipálea – lille græsk ø.
George Beverly Shea

George Beverly "Bev" Shea (1. februar 1909 - 16. april 2013) var en canadisk-født amerikansk gospel-sanger og sangskriver.

Sangere fra USA
Hundredårige
Kristne fra Canada
Målebord

Et målebord er et hjælpemiddel til landmåling, dvs kortlægning af et terræn. Målebordet består af en plan træplade, der er monteret på en trefod, så pladen kan fastspændes vandret i arbejdshøjde, godt en meter over terræn. Et ark tegnepapir fastgøres til pladen, og ved hjælp af et sigtemiddel med tilhørende lineal (et diopter eller en kikkertlineal) tegnes retninger til punkter i terrænet. Afstanden til disse punkter måles med målebånd og – svarende til kortets målforhold – afsættes en brøkdel af afstanden på tegnepapiret. 

Målebordet blev almindelig anvendt til kortlægning efter at denne opmålingsmetode vandt ved en konkurrence i Lombardiet i 1720. Fremkomsten af teodolitter i slutningen af 1800-tallet gjorde, at målebordet efterhånden gik af brug.

Referencer 

Måleinstrumenter
Geodæsi
Kartografi
Ingeniør-Sammenslutningen

Ingeniør-Sammenslutningen (I-S) var en brancheforening for danske teknikumingeniører.

Foreningen blev dannet i 1937 ved sammenslutning af foreningenerne Ingeniør- og Konstruktør-Sammenslutningen, Foreningen af Elektro- og Maskinbygnings-Civilingeniører og Ingeniørsamfundet.

1. januar 1995 fusionerede foreningen med civilingeniørernes fagforening, Dansk Ingeniørforening, og blev til Ingeniørforeningen i Danmark (IDA).

Fagforbund under AC
Ingeniørvirksomhed
Etableret i 1937
Ophørt i 1995